**CA DOUA FREZII**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CA DOUĂ FREZII

Ca două frezii care-s crude încă

Sunt ochii tăi ce mi-au ucis voinţa.

Drept inimă tu ai un colţ de stâncă,

Mai rece decât însăşi biruinţa

Ce-ai repurtat-o fără vre-un efort.

Eu sunt un fluture, aproape mort

Ce a trăit trei zile-n paradis.

Şi dacă acul sorţii m-a ucis,

N-am să mă plâng, aşa a fost să fie.

Câţi fluturi mor deodată pe câmpie

Şi nu sunt prinşi în nici un insectar?

Eu am sorbit din ochii tăi nectar

Şi-am mângâiat cu gândurile mele

Şi sânii tăi şi buclele rebele,

Dar m-ai strivit cu-o singură privire,

Când te voiam izvor de nemurire.

În loc de rai mi-ai dat un purgatoriu

Şi totuşi ştiu că n-a fost iluzoriu

Drumul concret spre singura mea vină.

Căci te iubesc gigantică lumină!